હવે જ્યારે ઉત્તર પ્રદેશ સહિતનાં રાજ્યોની ચૂંટણીમાં કૉન્ગ્રેસના નામની હોળી થઈ ગઈ છે ત્યારે બજાર પણ હાલપૂરતો તો પોતાનો તેજીના મૂડનો રંગ ગુમાવી રહ્યું છે, કારણ કે હવે બજેટમાં આર્થિક સુધારાનો ભોગ લેવાય એની સંભાવના વધી ગઈ છે. અન્યથા યુપીએની કેન્દ્ર સરકારને આર્થિક સુધારા માટે જોમ મળી ગયું હોત. એને બદલે હવે બજેટ લોકોને રાજી કરવા માટેનું પૉપ્યુલિસ્ટ બનીને આવે તો નવાઈ નહીં, જે ખરા અર્થમાં અર્થતંત્ર પર બોજ અને ચિંતા વધારનારું હોઈ શકે. જોકે, એક રીતે એને લીધે બજાર પર ટૂંકા ગાળા માટે સારી અસર થાય એવું પણ બને. કહેવાય છે કે સરકારે યુપીના ઇલેક્શનને ધ્યાનમાં રાખી બે પ્રકારનાં બજેટ તૈયાર રાખવાની વ્યૂહરચના બનાવી હતી. એક, જો ચૂંટણીનાં પરિણામો પોતાની ફેવરમાં આવે તો અને બીજું ફેવરમાં ન આવે તો. હાલ બીજી સ્થિતિ ઊભી થઈ છે, જેથી સરકાર આર્થિક કરતાં રાજકીય લક્ષ્ય સાથેનાં પગલાં વધુ ભરશે. હવે એણે ૨૦૧૪ની ચૂંટણી માટે વધુ તૈયારી કરવી પડશે એ નક્કી છે. એમ છતાં બજાર અને બજેટ છે ભાઈ, એ બન્ને (સુખદ કે દુખદ) આંચકા આપવા માટે જાણીતાં છે. અલબત્ત, અત્યાર સુધી નાણાપ્રધાન સામે આર્થિક પડકારો ભરપૂર હતા અને હજી છે જ, પરંતુ હવે રાજકીય પડકારો પણ વધુ ઉમેરાઈ ગયા છે. જોકે, શૅરબજાર હવે પછી ઘટી શકે, પરંતુ તૂટી જશે નહીં એમ જાણકારો માને છે તેમ જ વધુ ઊંચે જવું પણ હવેના સંજોગોમાં કઠિન બની ગયું છે. સો વેઇટ ઍન્ડ વૉચ... સેન્ટિમેન્ટ કરતાં પોતાના સેક્ટર અને સ્ક્રિપ્સ પર વધુ ધ્યાન આપવું બહેતર રહેશે.